钦定古今图书集成/理学汇编/学行典/第279卷 > 颜氏家训 > 《闲止斋论》元·黄溍
## 钦定古今图书集成/理学汇编/学行典/第279卷 > 颜氏家训 > 《闲止斋论》元·黄溍

钱唐张子英生宦家，且居今盛时，而雅不乐仕进，日
以篇翰自娱。尤嗜渊明诗，摘其语扁所居室曰闲止
斋，属予记其所以名之义。予观渊明《止酒诗》章首即
以“居止城邑，逍遥闲止”为言，则其所谓止者，不止于
止酒而已。夫天壤间事物万有不齐，是非之相倾，利
害之相乘，妍媸之相形，强弱之相陵，莫知其所终极，
而人以眇然之一身与之周旋，而左右酬酢乎无穷
之变，孰能于胶胶扰扰中求其止乎？山林枯槁之士，
弃事绝物，而寓情于风月寂寥之乡，仰云岚而俯泉
濑，若可以止矣，是犹为有所待而未能无累于外也。
惟放于自得之场，物任其性，事称其能，而吾方且遗
其所寄，不知城邑之为山林。山林之为城邑，斯可以
无往而不得其所止。此非庄生之谓《逍遥》，而渊明取
以为言者乎？抑其言不止于止酒，亦不止于及其居
止也，坐止于高荫，而不知孰为轮奂之美；步止于荜
门，而不知孰为康庄之达；味止于园葵，而不知孰为
食前之方丈；欢止于穉子，而不知孰为侍妾之数百？
非去彼而取此也。闲“放不拘，逍遥自适耳。又安知孰
为庄生之游，孰为渊明之止乎？”子英清修好古，处城
邑如在山林，未尝弊弊焉牵于名迹，宜其闻渊明之
言而有契于心也。然予闻孔子可以止则止，苟未可
以止而止，与可以止而不止，盖胥失之。当其可仕，则
如渊明以弦歌为三径之资；当其可止，则如渊明之
不为“五斗米折腰解绶而去，无累于物，而异方同得，
何适而非逍遥？”是乃善学渊明而得其真止者也。子
英属予记其为止之义，予之所知，若是而止耳。昔者
曾子以“缉熙敬止”释止善，与渊明以“逍遥闲止”咏止
酒，其取义皆非寻常梏于章句训诂者所能通。予方
欲见好读书而不求甚解如渊明者，共论斯事，子英
可谓渊明之流非欤？倘能为予言之，请留更仆而笔
受之，以为《后记》。